
I. DATE DESPRE ORGANIZAREA DE STAT

 

 

Portugalia este republică parlamentară.

Şeful statului este preşedintele, ales în cadrul scrutinului general pentru un mandat de cinci ani. Preşedintele Republicii Portugheze este Jorge SAMPAIO, ales la 14.01.1996.

Preşedintele are principala funcţie de a reprezenta ţara, de a garanta independenţa naţională, unitatea statului şi buna funcţionare a instituţiilor şi este Comandantul forţelor armate (art. 120 din Constituţie).

Preşedintele este ales de cetăţeni, prin vot direct şi universal, la interval de 5 ani şi poate fi ales trei mandate consecutive.

Votul conferă legitimitate exercitării de către Preşedinte a puterilor conferite prin Constituţie:

· conducător suprem al Forţelor Armate (art. 133 p şi 134 a);

· dizolvarea Parlamentului în condiţiile prevăzute în art. 172, ceea ce duce la organizarea unor noi alegeri parlamentare şi la demiterea guvernului.

· desemnarea primului ministru ţinând seama de rezultatele alegerilor parlamentare şi numeşte membrii guvernului pe baza propunerilor primului ministru;

· demiterea sau suspendarea reprezentanţilor guvernului în regiunile autonome conform art. 234;

· declararea stării de asediu sau de urgenţă (conform art. 134 d);

· declararea păcii sau a stării de război (art. 135 c) la propunerea Guvernului şi cu autorizarea Parlamentului;

· promulgarea legilor, decretelor, decretelor-lege şi semnarea celorlalte decrete (art. 134 b);

· ratificarea tratatelor internaţionale şi semnarea unor rezoluţii ale Parlamentului şi Guvernului care aprobă acorduri internaţionale (art. 134 b şi 135 b);

· poate solicita organizarea referendum-urilor, la propunerea Parlamentului sau a Guvernului;

· numirea sau demiterea, la propunerea Guvernului, a conducătorilor principalelor instituţii ale statului, a miniştrilor în regiunile autonome, a preşedintelui Curţii de Conturi, a Procurorului General al Republicii, a 5 membri în Consiliul de Stat şi a 2 membri ai Curţii Consiliului Suprem al Magistraturii;

· numirea ambasadorilor şi trimişilor speciali (art. 135 a) şi dă acreditarea pentru reprezentarea diplomatică în străinătate;

· dreptul de a amnistia şi de a comuta pedepse;

· asigurarea transferului de putere în Macao şi Timorul de est, în vederea garantării dreptului la autodeterminare şi independenţă.

Puterea legislativă

Este exercitată de un parlament unicameral, Adunarea Republicii, format din 230 de membri, aleşi pe o perioadă de patru ani.

O legislatură parlamentară durează patru ani. Dintre cei 230 de deputaţi ai adunării Republicii, patru îi reprezintă pe portughezii din străinătate. Guvernul răspunde din punct de vedere instituţional şi funcţional în faţa preşedintelui ţării, iar din punct de vedere politic în faţa parlamentului.

Adunarea Republicii reprezintă sediul principal al suveranităţii poporului, întrucât este constituită din reprezentanţi ai acestuia şi sunt desemnaţi prin vot universal.

Legea electorală stabileşte numărul circumscripţiilor electorale, precum şi numărul de deputaţi pentru care se depun candidaturi în fiecare dintre acestea, proporţionate cu numărul cetăţenilor cu drept de vot.

Deputaţii deţin o gamă largă de atribuţii putând:

a. prezenta proiecte de lege sau de rezoluţii, precum şi orice alte propuneri spre a fi deliberate;

b. pune întrebări membrilor guvernului în legătură cu activitatea şi actele emise de acesta sau cu cele ale administraţiei publice;

c. cere guvernului sau organelor care exercită funcţii publice orice informaţii sau publicaţii oficiale pe care le consideră utile în exercitarea mandatului lor.

Membrii parlamentului se bucură de imunitate şi inviolabilitate parlamentară, neputând fi traşi la răspundere civilă sau disciplinară şi respectiv, să fie arestaţi sau deţinuţi fără aprobarea Adunării Republicii, cu excepţia cazurilor de flagrant delict şi a unor crime grave care antrenează o sancţiune la fel de gravă.

Deputaţii au obligaţia constituţională de a participa la şedinţele Adunării Republicii şi ale comisiilor parlamentare din care fac parte, precum şi de a se achita de sarcinile ce le revin în calitate de aleşi ai poporului. Potrivit Constituţiei, participarea la vot este o îndatorire parlamentară.

 

 

Deputaţii se pot constitui în grupuri parlamentare.

Adunarea Republicii îşi constituie comisii parlamentare pentru dezbaterea şi studierea proiectelor de lege sau a altor probleme înscrise pe ordinea de zi a şedinţelor acesteia.

Pot fi constituite, de asemenea, comisii de anchetă. Comisiile parlamentare se pot reuni pentru studierea unor probleme de interes comun, fără a delibera, însă, împreună.

Puterea executivă

Este exercitată de guvern, condus de primul ministru. Premierul este numit şi demis de preşedinte. Actualul premier, Antonio Manuel de Oliveira Gutteres (Partidul Socialist, a fost instalat în funcţie la 12.10.1995) şi a fost reales după alegerile din octombrie 1999.

Consiliul de Stat este un organ politic consultativ al preşedintelui republicii şi este prezidat de acesta. Din Consiliu fac parte preşedintele Adunării Republicii (parlamentul), primul ministru, preşedintele Curţii Constituţionale şi alţi demnitari, precum şi cinci cetăţeni, numiţi de preşedintele republicii, şi alţi cinci, desemnaţi de Adunarea Republicii.

Consiliul de Stat este consultat de preşedintele ţării, ori de câte ori este solicitat de acesta, în probleme de interes naţional: dizolvarea Parlamentului, demiterea Guvernului sau a organelor regiunilor autonome, etc.

Constituţia Republicii Portugheze a fost promulgată la 25.04.1976 şi a fost revizuită în 1982. Cu acest prilej, au fost eliminate elementele de ideologie şi a fost abolit Consiliul Revoluţiei, ale cărui prerogative în domeniul legislaţiei civile au fost preluate de Curtea Constituţională, iar cele din domeniul legislaţiei militare de către Consiliul Suprem de Apărare. Constituţia a mai fost modificată în 1989, pentru a permite introducerea reformei economice, în 1992, înainte de ratificarea Tratatului de la Maastricht, şi în 1997, când s-a introdus posibilitatea organizării de referendumuri în chestiuni de interes naţional.

Organizarea administrativ-teritorială

Teritoriul Portugaliei este constituit din partea continentală şi din arhipelagurile Azore şi Madeira, care au statut de regiuni autonome. Colonia asiatică Macao va fi cedată anul acesta Chinei. Portugalia continentală este împărţită în 11 provincii (în fruntea fiecăreia se află un guvernator civil), 18 districte. Partea insulară este împărţită în 4 districte.

În Portugalia continentală, Constituţia prevede existenţa a trei eşaloane ale puterilor locale:

· regiunea administrativă;

· municipalitatea (275, plus 30 în insule);

· parohiile (4.220).

Există 18 districte administrative, două regiuni insulare autonome şi la nivel continental două arii metropolitane.

Colectivitatea locală de bază este parohia (freguesia) – ceea ce constituie specificul portughez în peisajul european – unde colectivitatea locală de bază este comuna.

Aceste colectivităţi au la bază vechile parohii religioase din timpul Evului Mediu. Acest nivel administrativ local are un rol limitat şi lucrează, în mare parte, în asociere cu municipalităţile.

Municipalităţile au antecedente istorice în perioada dominaţiei romane şi mai ales în epoca Evului Mediu.

Cele 18 districte administrative continentale existente încă din 1835 vor supravieţui până la înfiinţarea regiunilor administrative. Ele au dispărut deja în Azore şi Madeira – unde există structuri ale statului – care nu au statut de colectivităţi locale. 

Districtele au statut de colectivităţi locale şi sunt de inspiraţie franceză (departamentele franceze din perioada lui Napoleon, de nivel mediu plasate între provincii şi cantoane).

În 1975-1976, obiectivul regionalizării a fost cuprins în textul Constituţiei. Prin aceasta, districtul a fost privat de statutul de colectivitate locală (a fost considerat prea mic din punct de vedere geografic şi demografic).

Conform datelor din 1991, districtele au în jur de 520.000 locuitori, cu un maxim de 2.048.000 locuitori (Lisabona) şi un minim de 134.000 (Portalegre).

Cele două arii metropolitane existente în jurul Lisabonei şi oraşului Porto dispun de organe specifice pentru administrarea unor probleme urbane în care se manifestă o puternică participare a cetăţenilor la nivel municipal.

Teritoriile insulare au statutul unor regiuni autonome cu competenţe legislative şi o configuraţie specifică de guvernământ.

Regiunile autonome au puteri de reglementare şi de iniţiativă legislativă şi au posibilitatea de a participa în diverse organe şi structuri la nivel naţional.

Statul este reprezentat în fiecare regiune autonomă de un ministru al republicii, numit de preşedintele ţării, la propunerea guvernului şi după consultarea Consiliului de stat.

Regiunile autonome au autonomie financiară şi patrimonială dar puterea lor este conformă legii fundamentale naţionale.

Zonele Azore şi Madeira sunt regiuni cu atribuţii legislative şi politice – existenţa lor justificându-se prin condiţiile geografice, culturale, sociale şi economice, precum şi prin aspiraţiile istorice de autonomie – recunoscute de Constituţia din 1976.

Noul decupaj teritorial al Portugaliei a avut la bază studii prealabile referitoare la mărimea optimă a regiunilor în funcţie de diferite criterii:

· Proiectul ministerului administraţiei interne prezentat înainte de pregătirea noii Constituţii (1976) punea în evidenţă drept criterii de formare a celor 5 regiuni:

· accesibilitatea la un centru cu capacităţi de polarizare regională;

· coerenţa din punct de vedere ecologic referitoare la condiţii de mediu, naturale, sociale, istorice şi economice, luând în considerare şi comportamentul populaţiilor;

· mărimea suficientă pentru implantarea unei infrastructuri materiale şi umane eficiente la nivel naţional;

· tratarea în comun a problemelor unor subregiuni inegal dezvoltate, integrarea unor zone complementare în economia de ansamblu a ţării.

· Proiectul Ministerului Planificării şi Coordonării economice (1976) – a fost publicat după promulgarea Constituţiei – şi a propus împărţirea Portugaliei în 7 regiuni (Nord-Litoral, Nord-Interior, “Beira”-Litoral, “Beira”-Interior, Lisabona «Alentejo» şi «Algarve» - având în vedere criteriile:

· definirea unor zone omogene de activitate economico-socială;

· crearea unui sistem spaţial în funcţie de natura relaţiilor sociale şi economice;

· adecvarea sistemului spaţial la problematica planificării şi administrării eficiente.

Scopul fundamental al înfiinţării regiunilor a fost obţinerea unei “consistenţe interioare ridicate” la nivel economic şi social.

Realizarea acestui obiectiv va fi urmărită de Comisiile de coordonare regională – structuri ale statului corespunzătoare Proiectului ministerului administraţiei – care va coordona acţiunile din punct de vedere tehnic, financiar şi administrativ. Ele vor avea, de asemenea, misiunea de a instituţionaliza formele de cooperare şi dialog între diversele ministere şi raporturile cu colectivităţile locale.

Regiunile administrative la nivel continental au de îndeplinit obiective administrative conform Legii 56/1991 din 13 august – şi au drept organ de deliberare adunarea regională.

Membrii Adunării regionale reprezintă adunările municipale şi cetăţenii din regiune direct aleşi.

Reprezentarea comunităţilor în aceste adunări reprezintă un mijloc de păstrare a autonomiei locale. Constituţia portugheză prescrie că exersarea atribuţiilor regionale trebuie să respecte autonomia comunelor, fără a le limita puterile şi trebuie să ducă la consolidarea municipalităţilor.

Între colectivităţile locale şi viitoarele regiuni administrative nu există nici un fel de dependenţă financiară, comunităţile locale având o puternică independenţă financiară, beneficiind şi de fonduri acordate de la buget sau Uniunea Europeană;

Organul executiv al regiunilor va fi comitetul regional (junta regional) constituită dintr-un preşedinte şi alţi membri aleşi din rândul adunării regionale.

Competenţele regiunilor se referă la domenii ca:

· dezvoltarea economică şi socială;

· amenajarea teritoriului;

· mediu, protecţia naturii şi resurselor de apă;

· comunicaţii;

· educaţie şi formare profesională;

· cultură şi patrimoniu istoric;

· tineret, sport;

· turism;

· aprovizionare;

· sprijinirea activităţilor productive.

Menţionăm că proiectul formării regiunilor nu a fost încă aplicat deoarece există divergenţe referitoare la decupajul teritorial.

În concluzie, putem observa că:

· Sistemul local portughez se caracterizează printr-o mare autonomie faţă de puterea centrală, mai mare decât în multe ţări europene.

· Crearea nivelului regional s-a încadrat în obiectivele globale ale reformei administraţiei portugheze care viza descentralizarea deciziei şi creşterea participării cetăţenilor, modernizarea şi debirocratizarea administrativă.

· S-a urmărit, de asemenea, diminuarea dezvoltării inegale a diferitelor zone care are efecte negative asupra dezvoltării economico-sociale a ţării ale cetăţenilor;

· Regionalizarea a fost concepută ca armonizare a unor factori multipli: teritoriu, populaţie, administraţie şi dezvoltare în vederea creşterii gradului de raţionalizare, mobilizare a resurselor, ameliorării condiţiilor de viaţă.

· Legea cadru a regiunilor reflectă preocuparea ca sistemul constituţional să fie conform principiului subsidiarităţii – temă larg dezbătută astăzi la nivel european.

· Problema repartiţiei competenţelor, a corelărilor competenţelor generale cu competenţele colectivităţilor locale – găseşte în legea regiunilor soluţii interesante. În lege sunt enumerate competenţele fiecărui nivel, regimul de împărţire a responsabilităţilor între administraţia centrală, regională şi locală.

În Portugalia, prin legea regiunilor s-a încercat, pe de o parte, punerea în valoare a potenţialului regional, cât şi asigurarea funcţionării autorităţii generale la nivel local. 

· Regionalizarea a răspuns unui proiect politic prin care se încerca eliminarea factorilor de autoritarism şi centralism la nivelul activităţii statului – în scopul democratizării societăţii portugheze în ansamblul ei.

· S-a urmărit adaptarea instituţiilor locale la noile nevoi de dezvoltare economică, în vederea gestionării investiţiilor fondurilor structurale de care Portugalia a beneficiat timp de 10 ani, în vederea integrării sale în Uniunea Europeană.

Abordarea problemei înfiinţării regiunilor a pus în evidenţă controverse şi riscuri legate de acest proces.

Instituirea concretă a nivelului regional, conform Constituţiei, depinde de votul majorităţii adunărilor municipale care reprezintă populaţia din regiunea respectivă, ceea ce a dus la neaplicarea ei până în prezent.

Proiectul sistemului regional a dat naştere unor controverse aprinse mai ales în legătură cu decupajul regiunilor – o problemă extrem de sensibilă datorită unor factori cum ar fi:

· rezerva faţă de schimbarea identităţii socio-culturale a comunităţilor locale, cu adânci rădăcini istorice. riscul unei dependenţe mult mai mari de resursele statului, ceea ce ar da comunităţilor locale mai mult un rol decorativ;

· existenţa, în anumite perioade, a unor disfuncţionalităţi, blocaje datorate adaptării treptate la noua împărţire teritorială;

· apariţia unor rivalităţi dintre diferitele centre urbane care ar revendica prioritatea, teama conducerilor locale că-şi vor pierde prerogativele dacă nu vor obţine statutul de capitală regională.

· teama că regionalizarea ameninţă unitatea statului, suveranitatea lui;

· suspiciunea că existenţa unor nivele intermediare ar anula activitatea celor locale.

Majoritatea parlamentară susţine procesul regionalizării. Acest obiectiv a fost clar formulat în programul de guvernare ca “prioritate politică”. Problema cea mai disputată este aceea a decupajului teritorial. Majoritatea socialistă susţine crearea a 7 regiuni, în timp ce alte forţe politice susţin modelul cu 5 regiuni.

Aşa cum am menţionat, problema constă, de fapt, în rezistenţa venită de la nivel local şi care pune în evidenţă rolul deosebit de important pe care îl au factorii istorici, psiho-culturali locali în procesul integrării europene. 

S-a reconfirmat faptul că, din punct de vedere teoretic şi practic, procesul regionalizării trebuie să se conformeze celor 3 principii:

· soluţiile trebuie să răspundă exigenţei salvgardării integrităţii teritoriale a statului şi să nu afecteze solidaritatea dintre diversele componente ale statului;

· într-un context care evoluează rapid, procesul regionalizării trebuie să ofere soluţii problemelor prezente cât şi schimbărilor pe termen lung;

· într-un mediu european şi mondial foarte competitiv, regionalizarea trebuie să fie catalizatorul unei economii dinamice, dar este necesar să fie acceptată de populaţia regiunii respective.

 

  

 

II. SCURT ISTORIC AL ALEGERILOR

PARLAMENTARE

Încă din anul 1822, prin Constituţie a fost introdus sistemul parlamentar bicameral modern prin care Portugalia a devenit monarhie constituţională.

În anul 1910, este abolită monarhia şi Portugalia s-a proclamat republică.

În anul 1926 a avut loc o lovitură de stat militară iniţiată de generalul Carmona care deschide calea dictaturii lui Oliveira Salazar. În 1933 este introdusă o constituţie de tip fascist-corporatist.

În anul 1974 s-a desfăşurat insurecţia militară numită “Revoluţia garoafelor roşii”. Tineri militari întemeiază Junta de salvare naţională, condusă de generalul Spinola care deschide calea reinstaurării democraţiei. Junta este puternic divizată de prezenţa a două orientări: aripa de stânga şi aripa de dreapta.

1975, 25 aprilie: Sunt organizate alegeri generale pentru Adunarea Constituantă în urma cărora socialiştii obţin cele mai multe voturi.

În septembrie, guvernul provizoriu demisionează şi este format un guvern de “acţiune unită”, cu participarea militarilor, a Partidului Socialist, a Partidului Comunist şi a altor partide.

La 25 noiembrie, eşuează un puci al aripii de stânga a militarilor, iar în decembrie, armata anunţă că îşi va reduce prezenţa pe scena politică.

1976, 25 aprilie este elaborată o nouă Constituţie, care proclamă tranziţia către socialism. Se înfiinţează Consiliul Revoluţiei, cu rol consultativ, sub tutela preşedintelui ţării.

Preşedintele Antonio Eanes (independent) îl numeşte ca prim-ministru pe socialistul Mario Soares.

1979, 2 decembrie: Se desfăşoară alegeri anticipate care sunt câştigate de alianţa de centru-dreapta. Liderul Partidului Social Democrat, Francisco Sa Carneiro, va fi numit prim-ministru.

1980, 4 decembrie: Premierul Sa Carneiro moare în urma prăbuşirii avionului său; ulterior vor apărea indicii că a fost un atentat cu bombă.

În anul 1982, este elaborată o nouă Constituţie care aboleşte Consiliul Revoluţiei şi reduce prerogativele preşedintelui. Se încheie astfel tranziţia către un regim civil în Portugalia.

1983, 25 aprilie: Socialiştii revin la putere, în urma câştigării alegerilor. Mario Soares va deveni premier al unui guvern de coaliţie cu Partidul Social Democrat.

1985, iunie: Imediat după semnarea tratatului de aderare la Piaţa Comună, coaliţia dintre Partidul Socialist şi Partidul Social Democrat se dezintegrează şi Mario Soares demisionează.

31 octombrie: Se formează guvernul minoritar Cavaco-Silva, după ce PSD câştigase alegerile anticipate din octombrie.

1986, 16 februarie: au loc alegeri prezidenţiale şi fostul premier socialist, Mario Soares, devine primul preşedinte civil al ţării, după 60 de ani.

1987, 19 iulie: sunt organizate alegeri parlamentare anticipate, în urma cărora, pentru prima oară după 1974, un partid, Partidul Social Democrat, câştigă majoritatea absolută. Premierul Anibal Cavaco-Silva anunţă intensificarea politicii de liberalizare şi privatizare.

1988, octombrie: se semnează un Acord între Partidul Social Democrat şi Partidul Socialist, în vederea eliminării ultimelor elemente marxiste din Constituţie, ceea ce va da un nou impuls reformei economice.

1995, 1 octombrie: au loc alegeri parlamentare care readuc Partidul Socialist la putere. Guvernul minoritar Antonio Guterres este instalat la 29 octombrie.

1996, 14 ianuarie: se desfăşoară alegeri prezidenţiale care sunt câştigate de candidatul Partidului Socialist, Jorge Sampaio.

 

 

 

III. REZULTATELE ALEGERILOR DIN

OCTOMBRIE 1999

 

Peste 8,5 milioane de portughezi au fost chemaţi pe data de 11 octombrie 1999, la urne, pentru a-i alege pe cei 230 de noi deputaţi în Adunarea Republicii.

Rezultatele comparative ale alegerilor parlamentare portugheze din 1999 şi anul 1995 se prezintă astfel:

	Partidul
	Voturi ’99

%
	Locuri în Parlament 1999
	Locuri în Parlament 1995

	Partidul Socialist
	44
	113
	112

	Partidul Social Democrat
	32,32
	83
	88

	Coaliţia Democrată
	8,5
	17
	15

	Partidul Popular
	9,3
	15
	15

	Blocul de Stânga
	2,5
	2
	-


Procentul abţinerilor a depăşit 33% din electorat, cu 5% peste cifra din 1995, fiind cel mai ridicat nivel din istoria legislativelor portugheze.

Consecinţe politice ale alegerilor

După cum se poate observa, Partidul Socialist nu a reuşit să obţină majoritatea absolută în Parlament la alegerile legislative din Portugalia. Totuşi, cu 44% din voturi, socialiştii au obţinut 113 locuri – cu unul mai mult decât în actuala legislatură – dar cu trei mai puţin decât baremul necesar majorităţii absolute. Preşedintele principalului partid de opoziţie, Partidul Social-Democrat (PSD, liberal), Jose Manuel Durao Barroso, a recunoscut victoria socialiştilor şi înfrângerea partidului său, care, cu 32,32% din voturi, nu a adunat decât 83 de locuri în Parlament, faţă de 88 obţinute în actuala legislatură. 

Partidul Popular (PP), formaţiune de dreapta condusă de Paolo Portas, a obţinut numai 9,3 procente, eşuând în tentativa de a atinge obiectivul de 10% din sufragii, dar îşi va păstra cei 15 deputaţi. Partidul Popular şi-a pierdut poziţia de a treia forţă politică portugheză în favoarea Coaliţiei Democratice Unitare (CDU, comuniştii şi ecologiştii), care a câştigat 17 locuri, fără însă a-şi ameliora procentajul, rămas undeva în jurul cifrei de 8,5% din voturi. 

Blocul de Stânga, format din mai multe formaţiuni mici de extremă stânga, a adunat 2,5% din sufragii, intrând în Parlament cu doi deputaşi, aleşi la Lisabona. 

În ciuda ratării obţinerii majorităţii absolute, ministrul portughez al Afacerilor Interne, Jorge Coelho, a declarat că Partidul Socialist a repurtat “cea mai mare victorie a sa dintotdeauna”, calculată atât în procente, cât şi în locuri în Parlament. 

Secretarul general al socialiştilor, Antonio Guterres, care va forma noul guvern, a afirmat că majoritatea relativă obţinută de partidul său este “foarte aproape de majoritatea absolută”. Atingând, pentru prima dată, nivelul de aproape 40% la un scrutin legislativ, absenteismul a penalizat în primul rând un partid socialist care în felul acesta, potrivit experţilor, s-a văzut privat de unul sau două locuri suplimentare.

“Socialiştii nu au fost capabili să-şi menţină sprijinul unui segment al electoratului care, în urmă cu 4 ani, a considerat Partidul Socialist o alternativă de idei, nu numai o alternativă a puterii”, scria editorialistul Mario Bettencourt Rosendes în ediţia din 11 octombrie a publicaţiei “Diario de Noticias”.

Candidaţii socialişti au pierdut, de asemenea, alegători în favoarea partidelor aflate la stânga lor, îndeosebi Coaliţia Democratică Unitară (CDU), care regrupează comunişti şi ecologişti şi Blocul de Stânga (BE), coaliţia mai multor formaţiuni de extremă stângă.

Grupul parlamentar al Coaliţiei Democratice Unitare a crescut de la 15 la 17 locuri, prin recuperarea unui loc pierdut în urmă cu 4 ani la Setubal (sud) în favoarea Partidului Socialist şi un altul la Braga (nord), unde, din 1991, nu reuşea să câştige nici un loc.

Blocul de Stânga, care a obţinut 2 locuri la Lisabona, din care unul în detrimentul socialiştilor, permite extremei stângi să facă o reintrare spectaculoasă în parlament, unde nu era reprezentată din 1981.

Uşoara creştere a Partidului Socialist s-a făcut pe seama Partidului Social Democrat (PSD, liberal) principala formaţiune a opoziţiei, care în mod tradiţional, îşi dispută electoratul centrist al socialiştilor. 

Potrivit ultimelor proiecţii, Partidul Social-Democrat ar urma să piardă 5 din cele 88 de locuri pe care le deţinea în vechiul parlament. Partidul lui Antonio Guterres a câştigat, de asemenea, o mică parte din alegătorii celeilalte formaţiuni aflate la dreapta sa, Partidul Popular (PP, dreapta naţionalistă), care a pierdut unul din cei 15 deputaţi ai săi, precum şi poziţia de a treia forţă parlamentară, în favoarea Coaliţiei Democratice Unitare.

Observatorii politici au considerat că în perioada anterioară, Portugalia a cunoscut momente deosebit de faste: succesul ultimei ediţii a acestui mileniu a expoziţiei mondiale, Expo ’98, intrarea Portugaliei în “nucleul dur” al celor 11 membre fondatoare ale monedei unice.

Această recunoaştere internaţională, corelată cu o creştere semnificativă a economiei ţării, intensa activitate diplomatică, care a permis să se iniţieze soluţionarea situaţiei din Timorul de est, fac să se dea uitării promisiunile nerespectate de guvern. Premierul Antonio Guterres s-a adresat portughezilor pe postul naţional de televiziune, cerându-le scuze pentru tot ceea ce nu a făcut, conform promisiunilor. Premierul le-a spus, de asemenea, că mai pot avea încredere în el.

“Electoratul şi-a păstrat încrederea pe care a acordat-o Partidului Socialist, în 1995, pentru ca noul guvern care se va forma să continue linia dialogului şi a concordiei sociale, pe baza respectării opoziţiei şi a drepturilor omului”, a afirmat premierul portughez, concluzionând: “Nu am alt obiectiv decât acela de a-mi sluji patria, de a-i ajuta pe concetăţenii mei să trăiască mai bine şi să contribuie la afirmarea ţării noastre în Europa şi în lume, aşa cum se cuvine unei ţări victorioase”. 

 

 

 IV. PREZENTARE GENERALĂ A 

PRINCIPALELOR PARTIDE POLITICE

 

Partidul Socialist. După alegerile din 1973, Partidul Socialist a devenit cea mai puternică formaţiune politică a ţării. El este afiliat la Internaţionala Socialistă şi la Partidul Socialiştilor Europeni. De-a lungul anilor, poziţiile anterioare, în favoarea socializării producţiei, a introducerii planificării în economie şi a autoadministrării întreprinderilor, au cedat locul unei concepţii care promovează colaborarea dintre sectoarele public, privat şi cooperatist în economie. Pe plan politic, Partidul Socialist a militat, încă de la început, pentru întărirea dreptăţii sociale şi respectarea voinţei populare, exprimată prin alegeri libere. 

Partidul Socialist portughez se bucură de o largă audienţă în rândul clasei mijlocii urbane şi este amplasat omogen pe întreg teritoriul ţării. Liderul partidului, Antonio Guterres, va imprima o linie politică clară şi coerentă menită a elimina apropierea de marxism, de orice formă de dogmatism. Printr-o viziune pragmatică, el a reuşit să cucerească centrul spectrului politic portughez.

Antonio Guterres definind socialismul ca solidaritate socială, consideră că deosebirile între stânga şi dreapta tind a se estompa. Liderul Partidului Socialist a afirmat deseori că “a fi de stânga azi înseamnă a fi pentru egalitatea şanselor”.

Pe planul scenei politice portugheze, liderul Partidului Socialist s-a arătat până acum ostil strategiei de unificare a stângii.

Antonio Guterres este omul care a gândit şi realizat deplasarea Portugaliei spre centru, în numele unei majorităţi din ce în ce mai centriste.

În urma alegerilor din 1995, a fost confirmată bipolarizarea şi ancorarea pe centru a vieţii politice portugheze care a fost din plin folosită în guvernarea din 1995 şi până în prezent.

Partidul Socialist a dispus în actuala campanie electorală, desfăşurată sub sloganul “Portugalia pe mâini bune”, de mari atuuri ca:

· succesul integrării Portugaliei în Uniunea Monetară Europeană;

· obţinerea unor bune rezultate pe plan economic;

· atitudinea flexibilă faţă de dosare politice şi sociale sensibile pe care le-au subordonat dezbaterii legate de organizarea referendumului;

· repartizarea omogenă a electoratului pe întreg teritoriul ţării;

· refuzul de a se alia cu stânga şi asumarea răspunderii de a reorienta stânga spre centru.

Obiectivul electoral al Partidului Socialist a fost obţinerea majorităţii absolute pentru a putea realiza ceea ce partidul nu a realizat prin colaborarea cu Partidul Social-Democrat.

Rezultatele alegerilor din octombrie 1999 nu au adus realizarea acestei majorităţi absolute, dar, în urma voturilor obţinute din emigraţie, a obţinut o egalitate cu toate celelalte forţe politice – 115 la 115, ceea ce-i va asigura condiţii confortabile de guvernare.

Deşi nu a obţinut majoritatea absolută, Partidul Socialist a obţinut un bilanţ pozitiv în alegeri:

· s-a distanţat de rivalul său, Partidul Social-Democrat, şi nu mai depinde direct de colaborarea cu el;

· a ameliorat simţitor scorul obţinut în 1995;

· a detronat Partidul Comunist în unele zone.

Partidul Social-Democrat. Este în realitate, contrar numelui său, un partid de dreapta, liberal. El militează pentru o economie privată şi apără interesele întreprinzătorilor. 

Guvernarea sub conducerea lui Anibal Cavaco-Silva, începută în anul 1985, continuată după alegerile anticipate din 1987, a intensificat politica de liberalizare şi privatizare, mai ales după aderarea Portugaliei la Piaţa Comună. În aproape 10 ani, Partidul Social-Democrat, a dus o politică dură, în scopul îndeplinirii criteriilor de aderare la Uniunea Europeană, ceea ce a dus, pe de o parte la întărirea economiei, a monedei naţionale, dar şi la efecte sociale negative care au dus la uzura politică şi la pierderea alegerilor în 1995.

Marcat de mari conflicte şi scandaluri legate de afaceri suspecte, ca şi de disensiuni de ordin intern şi clientelism politic, Partidul Social-Democrat şi-a pierdut treptat forţa politică, rupându-se de realitatea social-politică a ţării.

Actualmente, Partidul Social-Democrat are imaginea unui partid fragmentat, divizat, în urma disensiunilor interne dintre personalităţile partidului. Partidul se sprijină pe un electorat mai îmbătrânit şi traversează o gravă criză de identitate. În interiorul partidului se manifestă multiple tendinţe: liberale, social-democratice, populare. De asemenea, partidul este prins între nevoia de schimbare şi tendinţa de continuitate, susţinută de unii dintre membrii săi.

Acordul semnat în 1988 cu Partidul Socialist a făcut ca partidul să fie puternic atacat şi de la dreapta dar şi de la centru, care îl acuză că nu se diferenţiază de Partidul Socialist, plasat tot la centrul vieţii politice portugheze. 

În actuala campanie electorală, Partidul Social-Democrat s-a axat pe critica Partidului Socialist, în scopul de a-l împiedica să obţină majoritatea absolută în alegeri. În sprijinul său a fost solicitat, ca purtător al imaginii, fostul premier Cavaco Silva. Faptul că acesta şi-a anunţat rămânerea în retragere, a avut un efect de bumerang asupra electoratului, mărind gradul de suspiciune şi neîncredere.

În alegerile actuale, Partidul Social-Democrat a eşuat în încercarea de recucerire a electoratului şi de afirmare a unei noi identităţi politice. 

Partidul Popular. Are ideologie de centru-drepata, cu accente naţionaliste şi tradiţionaliste. Cultivă ideea conştiinţei individualiste a elitei şi se opune limitării suveranităţii naţionale, rezultată în urma procesului de integrare a ţării în Uniunea Europeană. Pe plan economic, militează pentru o economie socială de piaţă, cu intervenţia minimă a statului.

Preşedinte: Manuel Monteiro.

Ca partid de centru dreapta, Partidul Popular are mari dificultăţi în a-şi afirma identitatea, datorită faptului că la centru-dreapta se află puternic plasat Partidul Social-Democrat. De aceea, Partidul Popular a fost nevoit să-şi radicalizeze discursul ultranaţionalist, antieuropean şi populist, fixându-se la dreapta scenei vieţii politice portugheze.

Partidul s-a manifestat în actuala campanie electorală ca forţă politică ce a contestat guvernarea actuală.

Ţinta electorală a fost obţinerea a 10% din voturi, ceea ce nu ar fi permis Partidului Socialist să obţină majoritatea absolută.

Rezultatele alegerilor au arătat însă riscurile unei astfel de campanii electorale prea critice şi neconstructive, astfel încât Partidul Popular nu a obţinut 10% din voturi, rămânând astfel izolat pe scena politică portugheză. Rezultatele bune ale guvernării socialiste care au obţinut integrarea Portugaliei în UE şi în euro - au slăbit efectul electoral al denunţării Europei tip Maastricht – manifestate permanent de Partidul Popular. Tânărul preşedinte Manuel Monteiro a fost înfrânt în încercarea sa de a schimba raportul forţelor politice după 1995.

Partidul Comunist. A fost legalizat în 1974, când a susţinut linia economică a militarilor de stânga, ce a condus la naţionalizarea marilor

întreprinderi, a băncilor şi a companiilor de asigurări. Conflictul ideologic intern dintre curentul conservator şi cel renovator nu s-a încheiat. În 1992, PCP avea 163.000 de membri. Din 1987, PCP constituie coloana vertebrală a alianţei electorale Coligacao Democratica Unitaria/Coaliţia Democratică Unitară, din care mai fac parte ecologiştii şi alte mici partide de stânga.

Secretar general: Carlos Carvalhas

Partidul Comunist condus de Carlos Carvalhas a încercat o sensibilă reînnoire şi desprindere de puternica imagine, încă prezentă, a lui Alvaro Cunhal. În actuala campanie electorală s-a manifestat dorinţa de înnoire a discursului politic care încearcă să se îndepărteze de problematica tradiţională abordată în anii ’80.

Reînnoirea vizează şi poziţionarea pe scena politică portugheză, încercând reunificarea tuturor forţelor de stânga, cât şi apropierea de Partidul Socialist. 

Pe termen lung, Partidul Comunist va încerca să valorifice puternica poziţie la nivel local, mai ales la periferia marilor oraşe, exploatând politic realizările concrete, pe plan local, ca şi rezultatele pozitive obţinute pe plan social. 

Absenteismul manifestat în actuala campanie electorală exprimă şi numeroasele nemulţumiri sociale provocate de politica economică, dur liberală – dusă în aceşti ani pentru realizarea integrării Portugaliei în Uniunea Europeană şi Uniunea Monetară.

O politică militantă, critică, realistă, dusă de Partidul Comunist, ar putea, ca în viitor să produsă o deplasare spre stânga a forţelor politice portugheze.

Alegerile parlamentare din octombrie 1999 au confirmat ascensiunea forţelor de stânga. Programul electoral din alegeri dovedeşte preocuparea partidului pentru construirea unei reale alternative politice, de perspectivă, având în centru:

· securitatea socială;

· participarea directă a cetăţenilor la viaţa democratică a ţării;

· îmbunătăţirea condiţiilor de muncă;

· reforma justiţiei;

· realizarea unui sistem educaţional deschis;

· păstrarea identităţii culturale portugheze;

· preocuparea pentru problemele de sănătate;

· susţinerea unei politici agrare eficiente;

· deschiderea faţă de tineri şi apărarea drepturilor şi libertăţilor cetăţeneşti.

Blocul de Stânga şi-a propus, de asemenea, afirmarea unei “noi stângi” în viaţa politică portugheză. 

Aflat în plină ascensiune electorală, Blocul de Stânga a obţinut, în mod surprinzător, locuri în Parlament. El a promovat în campania electorală ideea unităţii şi înnoirii spaţiului politic al stângii.

Alegerile au confirmat ideea că stânga este o mişcare tânără, în plină creştere, cu lideri reprezentativi, de perspectivă.

Rezultatele alegerilor confirmă plasarea electoratului ce a votat Blocul de Stânga în mediul metropolelor (Porto, Lisabona), indiciu al faptului că a fost votat de tineri.

Succesul este datorat şi faptului că în programul politic Blocul de Stânga a încercat să ofere soluţii unor probleme sociale acute: condiţiile şi securitatea muncii, o reformă fiscală riguroasă, menită a combate corupţia, fraudele şi capabilă să promoveze justiţia socială.

În perspectivă, odată cu organizarea Convenţiei Naţionale – în ianuarie 2000, Blocul de Stânga şi-a propus o reorganizare la nivel naţional, perfecţionarea structurilor organizatorice şi a mijloacelor de finanţare, înnoirea programului politic prin ample dezbateri la nivel local.

Toate aceste preocupări de perspectivă constituie argumente şi premise ale întăririi în viitor a forţelor politice de stânga şi schimbarea raportului forţelor politice în sistemul politic portughez.

 

 

V. CARACTERISTICI ALE SISTEMULUI 

POLITIC PORTUGHEZ

 

Alianţa guvernamentală realizată în 1997 între Partidul Socialist şi Partidul Social-Democrat, inspirată din cea din anul 1983 (blocul central) – a marcat triumful în Portugalia a unui multipartitism bipolar, ancorat în centrul politic cu tendinţe de a se transforma în bipartitism.

Aceasta confirma un fenomen perceptibil de mulţi ani: întărirea bipolarismului şi recentrarea scenei politice portugheze. Alegerile municipale din 1997 au evidenţiat progresul sensibil al Partidului Socialist şi al Partidului Social-Democrat în detrimentul Coaliţiei Democratice Unitare şi a Partidului Popular.

Acordul semnat între Partidul Socialist şi Partidul Social-Democrat la 7 martie 1997 a subliniat obiectivele principale ale modernizării sistemului politic portughez:

· organizarea referendumurilor în probleme de interes naţional;

· adâncirea democraţiei reprezentative şi directe prin creşterea participării cetăţenilor în viaţa politică, inclusiv a celor care locuiau în străinătate;

· schimbări referitoare la puterile regiunilor autonome (precizând domeniile în care se exercită autonomia legislativă şi cea administrativă, funcţiile reprezentantului statutului, etc.);

· reforma sistemului electoral – printr-o lege organică care a întemeiat un sistem mixt care a împărţit ţara în circumscripţii plurinominale şi uninominale.

- esenţa numeroaselor revizuiri ale Constituţiei a constat în dezvoltarea democraţiei directe.

O altă caracteristică a sistemului politic portughez a fost modalitatea în care s-a realizat politica economică, prin ceea ce s-a numit “blocul central”.

Obiectivul fundamental comun, integrarea în Uniunea Monetară Europeană, a dus la realizarea unei convergenţe politice între Partidul Social-Democrat şi Partidul Socialist.

Principalele orientări ale “blocului central” au fost: rigoarea bugetară şi salarială, stabilitatea monedei naţionale, lupta contra inflaţiei, respectarea fermă a criteriilor de convergenţă. Aceste măsuri au dus la înscrierea Portugaliei printre membrii fondatori ai Uniunii Economice şi Monetare.

Astfel a avut loc un mare val de privatizări care a cuprins:

TAP (Compania aeriană naţională);

PETROGAL (principala întreprindere de rafinare şi distribuire a hidrocarburilor);

ANA (companie de aeroporturi);

CIMPOR (producătoare de ciment);

GDP (producătoare de gaz);

În vederea organizării Expoziţiei mondiale – au fost realizate mari proiecte de infrastructură şi construcţii.

În ultimii ani, politica economică a guvernului s-a caracterizat prin voinţa fermă de a aduce la îndeplinire criteriile de la Maastricht, pentru a participa, încă de la lansarea ei, la Uniunea Monetară Europeană. Procesul de privatizare a contribuit la afirmarea tendinţei de scădere a datoriei publice. În 1996, conform estimărilor Băncii Mondiale, PNB-ul pe cap de locuitor a fost de 10.160 USD. Între 1985 şi 1995, PNB-ul pe cap de locuitor a crescut, în termeni reali, cu 3,7 la sută pe an.

În 1998, deficitul bugetar a reprezentat 2,8 la sută din PIB. Datoria pe termen mediu şi lung a ţării era în decembrie 1996 de 14 miliarde dolari. În perioada 1991-1996, rata medie a inflaţiei s-a situat la 2,2 la sută. Rata şomajului a scăzut de la 7,3 la sută din totalul populaţiei active în 1996, la 6,8 la sută în 1997.

Portugalia a devenit membru al Uniunii Europene în 1986. Tratatul de la Maastricht a fost ratificat de parlament în 1992. Pentru perioada 1994-1999, Uniunea Europeană a alocat Lisabonei 13.980 milioane ECU.

Portugalia s-a calificat pentru Uniunea Monetară Europeană în primul val al ţărilor membre ale Uniunii Europene şi a introdus moneda euro de la 1 ianuarie 1999.

La actualele alegeri, Partidul Socialist a intrat în campanie cu platforma electorală a unui partid care a realizat aceste obiective, lansând ideea continuităţii şi a necesităţii de a obţine majoritatea absolută.

Absenteismul mare, manifestat şi la alegerile din 1999 constituie însă semnalul îndepărtării electoratului de clasa politică, o dezamăgire a unor largi categorii sociale, mai ales a tinerilor faţă de politica “blocului de centru”. Chiar şi reforma administrativă şi politică adusă de regionalizare a fost percepută de opinia publică ca un simplu joc politic.

Politica economică de tip liberal a dus la o ruptură între politic şi societatea civilă – care va constitui o mare provocare în viitor pentru partidele aflate la putere, mai ales pentru Partidul Socialist. Acesta va trebui să se confrunte cu momentul adevărului, al raportării sale critice la identitatea de partid socialist, pe care va trebui să o confirme. Până acum, nerealizările, mai ales pe plan social au fost puse pe seama colaborării cu Partidul Social-Democrat.

În actuala situaţie, Partidul Socialist beneficiază de o mai mare libertate de acţiune (are 115 locuri în parlament, cât toate celelalte partide la un loc) şi se află în faţa dilemei de a rămâne la centru sau de a ţine cont de deplasarea spre stânga care a avut loc la nivelul electoratului.

În funcţie de activitatea noului guvern socialist portughez, care beneficiază de colaborarea preşedintelui ţării – candidat al Partidului Socialist – se va putea contura o nouă configuraţie a sistemului politic portughez, posibil o bipolaritate politică, orientată spre stânga.

Analiştii politici au observat caracterul indecis şi fluctuant al electoratului care face extrem de fragilă poziţia oricărui partid aflat la putere.

Antonio Guterres – actualul prim ministru fusese adeptul sistemului politic de tip german, marcat de prezenţa a două mari partide.

Confruntarea politică a făcut ca alianţele să fie fragile şi să fie nevoie de un discurs consensual şi de un marketing politic eficace pentru a scădea gradul de imprevizibilitate politică. Realitatea de până acum a demonstrat că bipolarismul şi aşezarea la centru au avut numeroase avantaje dar şi riscuri. 

Rezultă că viitorul politic al Portugaliei este deschis şi extrem de complex, deşi până acum guvernarea socialistă a arătat că “Portugalia este pe mâini bune”.

Primul ministru portughez Antonio Guterres şi-a reafirmat hotărârea de a continua la fel de ferm pe linia construcţiei unei Portugalii europene, într-o Europă mai aproape de cetăţenii ei şi care să manifeste o puternică solidaritate europeană.

Cel de-al XXI-lea Congres al Internaţionalei Socialiste deschis luni, 8 noiembrie 1999, la Paris, a ales în funcţia de preşedinte al Internaţionalei pe premierul portughez Antonio Guterres. Această alegere reprezintă recunoaşterea meritelor personalităţii liderului socialist şi încrederea acordată acestuia, într-un moment foarte important, de reevaluare critică a mişcării socialiste europene.

Obiectivul central urmărit în prezent de Internaţionala Socialistă, «de a da o dimensiune socială mondializării, pentru ca aceasta să fie pusă în serviciile fiinţelor umane» - constituie o provocare pentru noul preşedinte socialist, atât în Portugalia, cât şi la nivel european.

Declaraţia de la Paris a subliniat că, la ora mondializării, se impune întărirea politicii, a calităţii şi extinderii participării democratice în scopul de a transforma libertatea în realitate, incertitudinea în speranţă.

În timpul dezbaterilor s-a subliniat nevoia unei relaţii critice a mişcării socialiste faţă de capitalism, ceea ce constituie un test important şi pentru premierul portughez, pentru viitorul politic al Portugaliei.

